Brian Mikkelsen (KF), 2001-01-12:
At øge luftfartssikkerheden, som det her forslag jo lægger op til, er et prisværdigt forslag og en idé, som vi konservative selvfølgelig kan slutte op om.
Den første del af forslaget retter sig mod at oprette et obligatorisk rapporteringssystem.
Hermed ønsker man at opnå flere data og mere information til brug for det forebyggende arbejde og dermed at kunne begrænse antallet af flyhavarier.
Med de skræmmende prognoser, som også er omtalt i bemærkningerne, for antallet af flyulykker er der tydeligvis behov for handling på området, og set i det lys virker forslaget ganske fornuftigt.
Anden del af forslaget har jo været lidt omtalt i Politiken og i andre medier og omhandler sikkerheden i lufthavnen.
At lade politiet godkende personer, der arbejdsmæssigt skal have adgang til en lufthavns spærrede områder, er nødvendigt i de her tider.
Der har været massevis af episoder i forskellige lufthavne rundtomkring i verden, og hvis politiets forhåndsgodkendelse kan forebygge lignende forbrydelser og i øvrigt forbedre lufthavnens sikkerhed generelt, så er det absolut på tide, at vi får vedtaget sådanne forholdsregler.
Da alle implicerede organisationer, næsten i hvert fald,
ser positivt på forslaget, kan vi fra konservativ side tilslutte os det fremsatte forslag.
Fra konservativ side støtter vi i lighed med tidligere år de her ihærdige forsøg på at bløde op på den skattemæssige hårde behandling, motorcykler udsættes for her i Danmark.
Jeg tror, at meget af debatten handler om myter jf. det, som den socialdemokratiske ordfører og den nytiltrådte skatteminister var inde på fra talerstolen, nemlig at motorcykler skulle have en højere uheldsfrekvens end biler.
Det tror jeg ikke der er noget belæg for.
Sagen er jo den, at vi kan konstatere, at motorcykler f.eks. forurener mindre end biler, de fylder mindre i trafikken, og de er langt mere benzinøkonomiske i kørslen end biler.
Motorcyklerne slider heller ikke i samme grad som bilerne på vejene, og parkering kræver også væsentlig mindre plads.
Sådan kan man komme med argumenter for både det ene og det andet, og der er sikkert noget rigtigt i det hele.
Det gør de.
Så kan man lægge det i vægtskålen, som man synes er bedst og mest hensigtsmæssigt, men det er altså ikke den måde, vi beskatter på i Danmark. Modstanden mod forslaget om nedsættelse af beskatning af motorcykler begrundes jo altid og også af den nye skatteministers forgænger med motorcyklernes relativt høje uheldsfrekvens.
Det vil sige, at hvis man sammenlignede de unge mennesker, som kører på motorcykel, med de unge mennesker, som kører bil, så vil der nok være en uheldsfrekvens, som nærmer sig hinanden.
Og da der er relativt flere unge, der kører på motorcykel, end unge, der kører i bil, så er det selvfølgelig sådan i statistikkerne, at motorcyklerne er lidt farligere.
Om ikke andet må bekymringen for ulykkesantallet kunne medvirke til, at vi i dag opnår bred enighed om, at der skal bevilliges fradrag for sikkerhedsudstyr til motorcykler.
Og jeg taler her om et fradrag i en størrelse, der reelt sikrer, at ABS-bremser tages i brug på alle motorcykler og ikke alene anvendes på store og dyre maskiner, f.eks. på BMW-motorcyklerne, som det er tilfældet i dag. Endelig kan det undre, at det hidtil ikke har været muligt at sikre, at de muligheder, der er for miljømæssige forbedringer, faktisk udnyttes.
Det kan ganske simpelt gøres ved at belønne konkrete miljømæssige tiltag økonomisk, dvs. ved at bevillige fradrag for sådanne tiltag. I dag er det nemlig teknisk muligt at sætte katalysatorer på såvel gamle som nye maskiner, men det sker i kun alt for ringe grad, fordi det ganske simpelt er for dyrt for dem, der ejer motorcyklerne.
Her bør motorcyklerne efter konservativ overbevisning have samme forhold som bilerne og ydes fradrag, såfremt der er påmonteret en katalysator.
Et sådant fradrag vil alt andet lige tilskynde producenterne til at sætte katalysatorer på flere maskiner og dermed gøre motorcyklerne mere miljøvenlige.
Vi håber, at tredje gang er lykkens gang, og at det dermed denne gang lykkes at skabe et flertal bag ideen om at nedsætte beskatningen på de danske motorcykler.
Jeg vil også her afslutningsvis som en parentes rose Frihed 2000 for de ihærdige forsøg på at bløde op på de urimelige forhold.
Det skal partiet have tak for.